作者:杜甫
標題:哭韋大夫之晉
內容:悽愴郇瑕色，差池弱冠年。丈人叨禮數，文律早周旋。臺閣黃圖裡，簪裾紫蓋邊。尊榮真不忝，端雅獨翛然。貢喜音容間，馮招病疾纏。南過駭倉卒，北思悄聯綿。鵩鳥長沙諱，犀牛蜀郡憐。素車猶慟哭，寶劍谷高懸。漢道中興盛，韋經亞相傳。沖融標世業，磊落映時賢。城府深朱夏，江湖眇霽天。綺樓關樹頂，飛旐泛堂前。帟幕疑風燕，笳簫急暮蟬。興殘虛白室，跡斷孝廉船。童孺交遊盡，喧卑俗事牽。老來多涕淚，情在強詩篇。誰寄方隅理，朝難將帥權。春秋褒貶例，名器重雙全。